b"\n_START_ARTICLE_\nBradley Whitford\n_START_SECTION_\nRani \xc5\xbeivot\n_START_PARAGRAPH_\nWhitford je ro\xc4\x91en u Madisonu, dr\xc5\xbeava Wisconsin, a tamo je zavr\xc5\xa1io i srednju \xc5\xa1kolu. Diplomirao je na Sveu\xc4\x8dili\xc5\xa1tu Wesleyan gdje mu je cimer bio mla\xc4\x91i brat Richarda Schiffa, njegovog budu\xc4\x87eg kolege u seriji Zapadno krilo.\n_START_SECTION_\nKarijera\n_START_PARAGRAPH_\nWhitford se prvi put pojavio na televiziji 1985. godine u epizodi serije The Equalizer. Filmski debi imao je 1986. godine u filmu Doorman. Prvi put na Broadwayju nastupio je 1990. godine u kazali\xc5\xa1noj predstavi Malo dobrih ljudi \xc4\x8diji je autor Aaron Sorkin. To je ujedno ozna\xc4\x8dilo i po\xc4\x8detak njihovog dugogodi\xc5\xa1njeg prijateljstva i zajedni\xc4\x8dkog rada. Whitford je nastupio u seriji Hitna slu\xc5\xbeba, u hvaljenoj i nagra\xc4\x91ivanoj epizodi Love's Labor Lost. Tako\xc4\x91er je nastupio i u jednoj epizodi Dosjea-X (Firewalker)._NEWLINE_Whitford se gluma\xc4\x8dkoj postavi serije Zapadno krilo pridru\xc5\xbeio od samog po\xc4\x8detka 1999. godine. Upravo je za tu ulogu osvojio presti\xc5\xbenu televizijsku nagradu Emmy 2001. godine u kategoriji najboljeg sporednog glumca (za epizode In the Shadow of Two Gunmen (Part 2) i Noel). Tako\xc4\x91er je napisao dvije epizode serije (Faith Based Initiative u \xc5\xa1estoj sezoni i Internal Displacement u sedmoj). Nakon \xc5\xa1to je serija zavr\xc5\xa1ila u svibnju 2006. godine, Whitford je glumio glavnu ulogu u sljede\xc4\x87oj Sorkinovoj seriji - Studio 60 na Sunset Stripu. U srpnju 2008. godine nastupio je u Britanskoj drami Burn Up.\n_START_SECTION_\nOsobni \xc5\xbeivot\n_START_PARAGRAPH_\nWhitford je bio o\xc5\xbeenjen glumicom Jane Kaczmarek (tako\xc4\x91er ro\xc4\x91enoj u dr\xc5\xbeavi Wisconsin) vjerojatno najpoznatijoj po ulozi Lois u humoristi\xc4\x8dnoj seriji Malcolm u sredini. \xc5\xbdivjeli su u San Marinu (dr\xc5\xbeava Kalifornija) sa svoje troje djece - Frances Genevieve (ro\xc4\x91ena 31. listopada 1997.), Georgeom Edwardom (ro\xc4\x91en 23. prosinca 1999.) i Mary Louisom (ro\xc4\x91enom 25. studenog 2002.) 2007. godine kompletna obitelj pojavila se u reklami za Chrysler. 19. lipnja 2009. godine par je slu\xc5\xbebeno najavio razvod nakon 16 godina braka. Jedan od posljednjih puta kad su bili vi\xc4\x91eni zajedno u javnosti bilo je u rujnu 2008. godine u Los Angelesu."